Phelippe, par la grâce de Dieu, duc de Bourgoingne, de Lothier, de Brabant et de Lembourg, conte de Flandres, d’Artois et de Bourgoingne, palatin de Haynnaut, de Hollande, de Zellande et de Namur, marquis du Saint Empire, seigneur de Frise, de Salins et de Malines, savoir faisons à tous présens et avenir, nous avoir veuez les lectres de notre amé et féal, conseiller chambellan et premier escuier tranchant, Bertrandron de la Brouquière, seigneur de Viel chastel et d’Arquemes, seellées de son séel, armoyé de ses armes et signées de son seing manuel, avec le seing manuel de Charles du Crole, notaire et auditeur de monseigneur le Roy, et le nostre, comme de prime face il apparoit, données le quinziesme jour d’aoust, mil quatre cent cinquante sept, de et sur certain affranchissement fait et octroyé par ledit seigneur de Vieschatel à ses hommes et femmes de mainmorte et de serve condicion, telle et semblable quelle court en notre duchié de Bourgoingne, des villes et villaiges dudit Vieschatel, Courcelles-Fresmoy, Montbertaut, Fresmoy, Champmollain et Valeney, situez et assiz en la terre et chastellenie dudit Vieschastel, des quelles lettres la teneur s’ensuit: A tous ceulx qui ces présentes lettres verront; nous, Bertrandon de la Brouquière, seigneur de Viezchastel et d’Arquemes, conseiller, chambellan et premier escuier tranchant de monseigneur le Duc de Bourgoingne, savoir faisons que nous avons receu l’umble supplicacion des manans et habitans hommes et femmes des villes et villaiges de Viezchastel, Courcelles Fresmoy, Montbertaut, Fresmoy, Champmollain et Valeney, assiz et scituez en notre terre et chastellenie dudit Viezchastel, contenant que comme les diz poures supplians et leurs prédécesseurs, dont ils ont cause, aient esté et encoires soient de présent iceulx supplians nos hommes et femmes de mainmorte et de serve condicion, telle et semblable quelle court ou duchié de Bourgoingne et aussi soient noz justiciables et tailliables hault et bas à notre voulenté et soient chargiez envers nous à cause de notre dicte chastellenie de plusieurs grans charges réelles, comme de coustume d’avene, de gélines et de menuz cens et autres redevances; que chacun an ilz sont tenuz nous païer à cause de leurs mex et autres héritaiges qu’ilz tiennent et possedent en notre dicte terre et chastellenie dudit Viezchastel et avec ce soient chargiez iceulx supplians de plusieurs courvées chacun an, comme de sept courvées de charrue pour chacune charrue de beufs labourant en notre dite terre et chastellenie et de six deniers tournois pour chacune courroye des dicts beufs et de plusieurs autres courvées de fauchoisons et fenoisons en noz prez, assiz es finaiges des villes dessus dites, les quelz il leur convient chacun an faulchier, fener, charroyer et entasser en notre grange audit Viezchastel, qui sont grandes, énormes et excessives charges et n’a lieu en tout le pays d’entour ledit Vieschastel, ou il y ait nulles telles charges, ne si grandes et excessives, si comme ilz dient. Lesquelles choses sont à la grant charge, foule et destruction de notre dicte terre et desdiz pouvres supplians, pour ce que à l’occasion de ladicte mainmorte et des grandes et énormes charges dessus dictes, et aussi par le moïen des guerres et mortalitez qui longuement ont regné ou pais de Bourgoingne, mesmement es marches d’entour ledit Viezchastel, nul n’a vouloir de soy arrester et demourer en icelles villes, doubtant la mauvaise condicion d’icelle mainmorte, dont la dite terre est desolée et despeuplée de gens grandement. Et entre les autres villaiges dessus diz, oudit villaige de Fresmoy, sont mors puis deux ans en ça comme tous les chefz d’ostel, et n’y a demouré seulement que pupilles et moindres d’ans qui convient qu’ilz soient gouvernés par autruy en grant misère. Et au demourant desdites villes sont et demeurent les jeunes hommes et filles à marier, pour ce qu’ils sont tous parens et amis les ungs aux autres et n’a nulz des voisins et estrangiers d’icelles terres envie ne vouloir d’avoir alliance avec eulx, obstant ladicte mainmorte; ains la pluspart des habitans desdictes villes qui anciennement en sont natifz, sont disposez de laissier tout le leur et eulx départir de notre dicte terre par désaveu ou autrement et aler demourer aultre part en lieu franc, qui seroit la totale destruction de notre dicte terre et la grande diminucion de noz rentes et revenues, en nous suppliant et requérant que de notre grâce voulsissions avoir regart et considéracion aux choses dessus dictes et entendre à l’affranchissement et manumission des corps et biens d’iceulx supplians. Pour ce est il que nous ledit seigneur de Viezchatel les choses dessus dictes et chacune d’icelles considérées, après ce que deuement nous nous sommes fait informer des choses dessus dictes, lesquelles avons trouvé véritables et notoires. Sur ce aussi eu advis, conseil et délibération avec plusieurs notables conseillers et noz officiers audit lieu de Viezchastel. Actendu que mondit très redouté seigneur, monseigneur le Duc de Bourgoingne a affranchy et manumis plusieurs de ses hommes et femmes mainmortables voisins et demourans près de notre dicte terre et chastellenie de Viezchastel, tant en ses terres et chastellenies de Montréal, Semur et Auxois comme aultre part, semblablement messire Claude de Montagu, chevalier, seigneur de Coulches a affranchy ses hommes et femmes de sa terre et chastellenie d’Espoisse, qui sont prouchains voisins de notre dicte terre et plusieurs autres l’ont ainsy fait pour le bien et entretenement de leurs dictes terres. Pour les causes et autres justes et raisonnables qui à ce nous ont meu et meuvent et aussi pour ce qu’il nous plaist ainsy estre fait et passé. Tous lesdiz manans et habitans desditz lieux de Viezchastel, Courcelles Fresmoy, Monbertault, Fresmoy, Champmollain et Valleney, tous noz hommes et femmes pour eulx et pour toutes leurs posteritez et enfans nez et à naistre, en descendant d’hoir en hoir perpétuellement, avons affranchiz et manumiz et par ces présentes lettres affranchissons et manumectons pour eulx et leurs dictes postéritez et enfans nez et à naistre, en les ostant et mectant dès maintenant pour tousjours mais perpétuelment hors desdictes servitutes et condicions de mainmorte dont ils estoient par avant ces présentes affectez, chargez et lyez envers nous à cause que dessus, et iceulx nosdicts hommes et femmes desdicts villaiges dessus dicts pour eulx et leurs dictes posteritez et enffans nez et à naistre comme dit est, avons declairé et déclairons par ces présentes nos hommes francz et femmes franches, tellement que quand aucun d’eulx doresnavant yra de vie à trespas, que son prouchain héritier habille à succéder, luy succede, comme à personne franche, sans ce que par le moïen de ladite mainmorte, dont ils estoient paravant cestes lyés; l’on leur puisse mectre ou faire mectre aucun empeschement. Ains que comme franches gens ils puissent doresnavant tester et faire testament et ordonner de leurs biens en mariaige et autrement en ordonner selon leur voulenté, pourveu qu’ils ne les puissent mectre en main de gens d’église au regart de leurs héritaiges, ne en gens affects et chargiez de condicion mainmortables envers autres, ne aussi en gens demorans hors dicelles noz terres. Et en oultre avons abonnez et abonnons par ces dictes présentes noz tailles que chascun an nous estoient deues par nos dicts hommes et femmes dessus dicts noz tailliables à notre voulenté en la manière qui s’ensuit. C’est assavoir sur le plus riche et puissant de ladicte terre tenant feu et lieu en icelle, quarante solz tournois et sur les autres descendant jusques à cinq sols tournois selon la discrécion et tauxe qui se fera chacun an par nostre chastellain d’icelle notre terre dudit Viezchastel qui à présent est et sera ou temps advenir. Lesquelles tailles ainsy tauxées et gectées par notre dict chastellain, sont et seront tenuz perpétuelment nosdicts hommes et femmes pour eulx et leurs dictes posteritéz rendre et païer chacun an au terme de saint Remi, à nous ledit seigneur et à noz successeurs seigneurs dudict Viezchastel ou à nostre chastellain pour nous sans en faire difficulté ne mectre la chose en débat, ains se reffuz y a, veu ledit taux, seront les dictz hommes executéz précisément, nonobstant opposicions ou appellacions quelzconques. Et aussi que des sept corvées qu’ils nous doivent de chacune charrue de beufs labourant en notre dite terre et de six deniers tournois pour chacune courroye de beufs, les dictes charges avons ramenées et remises, ramenons et remectons par ces présentes à nosdicts hommes et femmes des lieux dessus dicts à quatre courvées par chacune charrue, labourant comme dessus pour chacun an perpétuelment qu’ilz seront tenuz de faire: c’est assavoir les deux à faire les avenes, l’autre à sombrer et la quarte et dernière courvée de charrue en benisons. Et aussurplus sont et seront aussi tenuz noz ditz hommes et femmes pour eulx et leur dictes posteritéz à nous et à noz successeurs rendre et païer avec les charges dessus dictes chacun an perpétuelment aux termes accoustuméz toutes autres charges réelles, anciennes et accoustumées, comme les abonnemens, coustumes d’avene, de gélines, les courvées dessus dictes en fauchoisons et fenoisons tant de fauchier, fener, charroyer comme entasser en notre dicte grange nos dicts foings, comme autrement, censives et autres redevances annuelles et autres droiz, tant de demainnes comme aultres annuelz devoirs; pourveu toutes voies que se lesditz habitans ou aucun d’eulx vont demourer ailleurs que en ladicte terre et chastellenie de Viezchastel, mesmement hors des lieux dessus dicts et par la manière qu’ils estoient paravant l’octroy de ces présentes lettres, sans ce qu’ils se puissent aucunement aidier de ce présent affranchissement; mais voulons et déclairons ledit présent affranchissement oudit cas estre nul et de nulle valeur au regart de ceulx qui se départiront des lieux dessus dicts ou d’aucuns d’iceulx, sauf en ce réservé le bon vouloir et plaisir et consentement de notre très redoubté seigneur et prince, mondit seigneur le Duc de Bourgoingne, duquel nous tenons ladicte terre et chastellenie dudict Viezchastel en fief, auquel nous supplions que en faveur de nous, le contenu en ces présentes lettres il luy plaise, louer, aggréer, consentir, approuver et confermer affin de perpétuelle mémoire. Dont et duquel affranchissement et autres choses dessus dictes, nous ledit seigneur sommes et nous tenons pour bien contens et avons promis et promectons nous ledit seigneur en bonne foy sur notre loyaulté et honneur et soubs l’obligacion de tous noz biens et de noz successeurs présens et advenir quelxconques, à avoir et tenir fermes, estables et agréables toutes et singulières les choses dessus dictes et unes et chacunes d’icelles, sans corrumpre en aucune manière, mais icelles, tenir, entretenir, entériner et accomplir tout par la forme et manière que cy dessus sont escriptes et devisées; et contre ce présent affranchissement et teneur de ces présentes, non venir, faire ne consentir venir taisiblement ou en appert, en jugement ou dehors, toutes exceptions, décepcions ou autres choses quelxconques contraires à ces présentes lettres, cessant du tout et arrière mises. En tesmoing desquelles choses dessus dictes, nous ledit seigneur avons scellées ces présentes lectres d’affranchissement de notre séel armoyé à noz armes et signées de notre seing manuel, avec le seing manuel du notaire juré cy dessoubs escript. Cy mis le quinziesme jour du mois d’aoust l’an mil CCCC cinquante sept. En la marge d’embas des quelles lectres estoit escript ce qui s’ensuit: Pardevant moy, Charles du Crole, notaire et auditeur du Roy, notre sire, et de mon très redoubté seigneur, monseigneur le Duc de Bourgoingne et de Brabant, noble et puissant, et mon très honoré seigneur Bertrandon de la Brouquière, seigneur de Viezchastel, denommé en ces présentes lectres, a confesé avoir fait et donné tout le contenu esdictes lettres et icelles avoir seellées de son seel et seing manuel et à sa requeste et par le commandement exprès de noble et puissant mon grant et doubté seigneur le bailly, par qui je suis et ay esté commis audit office d’auditeur, j’ay pour la grant approbation signé avec luy les dictes lettres le XXIIIIe jour de septembre l’an mil quatre cent cinquante et huit. Nous, à la supplicacion dudit seigneur de Viezchastel, contenant que voulsissions louer, gréer, consentir, confermer et approuver le contenu es lettres dessus transcriptes. Et premièrement sur ladicte supplicacion après informacion faicte par notre commandement et ordonnance du prouffit ou du dommaige que pourrions avoir à octroyer ce que ledit seigneur de Viezchastel requiert les adviz de noz officiers en notre bailliage d’Auxois et conséquemment de noz amez et féaulx les gens de la Chambre de noz Comptes à Dijon, par lesquelx nous est apparu, que en approuvant ledit affranchissement, selon ce que contenu est esdictes lectres cy dessus escriptes, nous ne autres qui sont ou pourroient estre seigneurs de la dicte terre de Viezchastel ny aurons pour le temps advenir aucung interest, icelles lectres d’affranchissement octroyées par notre dit conseiller et chambellan, seigneur dudit Viezchastel à ses hommes et femmes mainmortables et de la servitute dessus déclairées des villes, villaiges et lieux dessus nommés de ladicte terre et chastellenie de Viezchastel, avons de grâce espécial consenties, approuvées et confirmées, consentons, approuvons et confermons par ces présentes et la finance qui à ceste cause nous pourroit comme à seigneur direct et propriétaire de la dicte terre, chastellenie et seigneurie de Viezchastel competer et appartenir, avons de notre dite grâce en faveur de notre dict conseiller et chambellan aus diz hommes et femmes cy dessus affranchiz, donnée, remise et quictée, donnons, quictons et remectons par ces mesmes présentes; voulons et leur octroyons qu’ils en soient et demeurent quictes et paisibles. Si donnons en mandement à nosdiz gens des Comptes, à Dijon, à notre bailli d’Auxois et à tous autres nos justiciers et officiers ou à leurs lieuxtenans, présens et advenir, et à chacun d’eulx comme à lui appartiendra, que de notre présente grâce, approbation et confirmacion, ensemble dudit affranchissement, selon et par la forme et manière que les lectres dessus transcriptes le contiennent, facent, souffrent et laissent lesdiz hommes et femmes affranchiz et leur postérité nés et à naistre, joyr et user plainement et paisiblement sans les troubler, molester ou empeschier ne souffrir, troubler, molestier eu empeschier ores et pour le temps avenir aucunement au contraire. Et affin que ce soit chose ferme et estable à touzjours, nous avons fait mectre notre séel à ces présentes, sauf en aultres choses notre droict et l’autruy en toutes. Donné en notre ville de Lille le XXIIe jour de septembre l’an de grâce mil CCCC cinquante huit. Ainsi signé au repply. Par monseigneur le Duc, l’evesque de Toul, le sire de Croy et autres présens, J. MILET.